Je Hugues, sire de Ranz, fais savoir à touz ceuz qui verront ces presentes letres que, comme je tenisse en fié lige dou noble baron Jehan, çà en arrier conte de Borgoigne et signor de Salins, le chastel de Poupet tout, et le bourc et les appartenances toutes et lez appendisses, et je par le commandement adit Jehan an soie entrez en l’omage lige à la noble dame Lore, femme çà en arrier doudit conte, doudit chastel de Poupet et dou borc et des appartenances, sauve la feautey le conte de Borgoigne, cui je suis hons liges d’autre fié; et je, lidiz Hugues, aie baillié et delivré à Poinçart, mon fil, ledit chastel et toutes les apartenances, et lidiz Poinçarz en fust entrez en l’omage lige de ladite Lore par le commandement audit Jehan, conte, et par ma volenté; et après come mess. Jehans de Belewevre, sires de Bozjohan, fust entrez oudit chastel de Poupet et le tenist à force contre ma volenté et la volenté adit Poinçart, je et lidiz Poinçars en requesimes ladite dame et Jehan, son fil, que il lidit chastel nous aidissient à recovrer et à delivrer comme leur fié lige, liquel l’ont fait ainsi com ils deurent, et ont recouvré ledit chastel à force de siege, à lour cost et à lour despens, et le nos ont rendut et delivré. Et je lidiz Poinçars, cui lidiz chastiaus est et delivrez et bailliez, reconnois toutes les devantdites choses ainsi estre, et par la volenté à ladite Lore en suis entrez en l’ommage lige audit Jehan, son fil, deudit chastel et des appartenances toutes, sauve la feauté à ladite Lore, à son temps tant soulement. En tesmoignage desquex choses je, lidiz Hugues, sire de Rans, ai mis mon seel pendant en cez presentes letres. Et je, lidiz Poinçars, por ce que je n’avoie seel, ai fait à metre en ces presentes letres le seel le noble baron Guion de Ranz, signour de Roches, mon oncle, le seel Hugon de Monferrant, signour de Toraise, et le seel à chapitre de Saint-Michiel de Salins... Ce fust fait le jour de feste seint George, l’an Nostre Signour qui courroit par mil et dous cens et septante et quatre.